བོད་སིལ་བུར་འཐོར་རྗེས་བཙན་པོའི་གདུང་རྒྱུད་མངའ་རིས་རྒྱལ་པོའི་མངའ་ཁོངས་ཙམ་ལ་བོད་དང་།དེའི་ལྷག་མའི་ཡུལ་རྣམས་ལ་བོད་ཆེན་པོ་ཞེས་འབོད་པ་བྱུང་།ས་སྐྱའི་སྲིད་དབང་སྐབས་སུ་བོད་ཆོལ་ཁ་གསུམ་སྟེ།ཡུལ་མངའ་རིས་གུང་ཐང་མན་ནས་སོག་ལ་སྐྱ་བོ་ཡན་དབུས་གཙང་ཆོས་ཀྱི་ཆོལ་ཁ།སོག་ལ་སྐྱ་བོ་མན་ནས་རྨ་ཆུའི་ཁུགས་པ་ཡན་མདོ་སྟོད་མིའི་ཆོལ་ཁ།རྨ་ཆུའི་ཁུགས་པ་མན་ནས་རྒྱའི་མཆོད་རྟེན་དཀར་པོ་ཡན་མདོ་སྨད་རྟའི་ཆོལ་ཁ་ཞེས་གསུམ་དུ་ཕྱེ་ཞིང་།དེ་ལ་མདོ་དབུས་ཁམས་གསུམ་དུ་འབོད་པ་དང་།དབུས་གཙང་ལ་ནང་གསེས་ཁྲི་སྐོར་བཅུ་གསུམ་དུའང་ཕྱེ།གཞན་ཡང་བོད་ཡུལ་སྟོད་སྨད་བར་གསུམ་དུ་ཕྱེ་བའི་སྟོད་ལ་མངའ་རིས་སྐོར་གསུམ།བར་ལ་དབུས་གཙང་རུ་བཞི།སྨད་ལ་མདོ་ཁམས་སྒང་དྲུག་ཏུ་ཕྱེས་ཤིང་།རྒྱལ་མཆོག་སྐུ་ཕྲེང་བཅུ་གསུམ་པའི་སྐུ་དུས་སུ་དེ་དག་ལ་བོད་ལྗོངས་ཁྲི་སྐོར་བཅུ་གསུམ་དུ་འབོད་པའང་བྱུང་།ཕྱི་ལོ་༡༩༡༤ཤིང་སྟག་ལོར་སིམ་ལའི་ཆིངས་ཡིག་སྐབས་བོད་ཕྱི་མ་དང་ནང་མའི་དབྱེ་བ་ཕྱེ་སྟེ་བོད་ནང་མའི་བདག་དབང་རྒྱ་ནག་ལ་ཡོད་ཚུལ་བཤད་ཀྱང་གཏན་འབེབས་བྱས་མེད།ཕྱི་ལོ་༡༩༡༨ལོར་ཆབ་མདོར་རྒྱ་བོད་དབྱིན་གསུམ་ཆིངས་ཡིག་བཞག་སྐབས་འབྲི་ཆུའི་ཤར་རྒྱུད་རྣམས་རྒྱ་ཁོངས་དང་ནུབ་རྒྱུད་རྣམས་བོད་ཁོངས་བྱས་པས་རྒྱ་སྡེ་བོད་སྡེ་ཞེས་པའི་མིང་ཡང་ཆགས།